**ELŐTERJESZTÉS**

**Szombathely Megyei Jogú Város Közgyűlésének 2021. szeptember 30-i ülésére**

**Javaslat az önkormányzat fenntartásában működő költségvetési szervekkel kapcsolatos döntések meghozatalára**

I.

Szombathely Megyei Jogú Város Önkormányzata 2015. január 1. napja előtt a költségvetési intézmények vonatkozásában az Alapító okiratban rendelkezett az intézmény rendelkezésére bocsátott, feladatellátást szolgáló vagyonról.

Ugyanakkor a nemzeti vagyonról szóló 2011. évi CXCVI. törvény (a továbbiakban: Nvtv.) 11. §(1) bekezdése értelmében a vagyonkezelői jog a törvényben meghatározott kivétellel *vagyonkezelési szerződéssel jön létre*, tehát már nem elégséges az alapdokumentumban történő rendelkezés. Tekintettel arra, hogy az intézményeink már eddig is ellátták a használatukban lévő ingatlanok vonatkozásában a vagyonkezelői feladatokat, indokolt és szükséges a vagyonkezelési szerződések megkötése.

Az Nvtv. 3. § (1) bekezdés 19. pontja értelmében *vagyonkezelő lehet*:

„b) a helyi önkormányzat tulajdonában álló nemzeti vagyon tekintetében:

ba) állam, helyi önkormányzat, nemzetiségi önkormányzat, helyi vagy nemzetiségi önkormányzati társulás, valamint ezek fenntartása vagy irányítása alá tartozó intézmény”.

Az Nvtv. 11. § (3) bekezdése alapján a vagyonkezelési szerződés, valamint a haszonélvezeti jogot alapító szerződés versenyeztetés nélkül köthető.

A vagyonkezelőt - ha jogszabály vagy a vagyonkezelési szerződés másként nem rendelkezik - megilletik a tulajdonos jogai, és terhelik a tulajdonos kötelezettségei - ideértve a számvitelről szóló törvény szerinti könyvvezetési és beszámoló-készítési kötelezettséget is - azzal, hogy

*a)* a vagyont nem idegenítheti el, valamint - jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével - nem terhelheti meg,

*b)* a vagyont biztosítékul nem adhatja,

*c)* a vagyonon osztott tulajdont nem létesíthet,

*d)* a vagyonkezelői jogot harmadik személyre nem ruházhatja át és nem terhelheti meg, valamint

*e)* polgári jogi igényt megalapító, polgári jogi igényt eldöntő tulajdonosi hozzájárulást a vagyonkezelésében lévő nemzeti vagyonra vonatkozóan hatósági és bírósági eljárásban sem adhat, kivéve a jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati joghoz, vezetékjoghoz vagy ugyanezen okokból alapított szolgalomhoz, továbbá a helyi önkormányzat javára alapított vezetékjoghoz történő hozzájárulást.

Az Nvtv. 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. és 6 – 8a. pontjai a helyben biztosítható közfeladatok körében ellátandó helyi önkormányzati feladatok közé sorolják az intézményeink által ellátott feladatokat:

4. egészségügyi alapellátás, az egészséges életmód segítését célzó szolgáltatások;

6. óvodai ellátás;

7. kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása;

8.  gyermekjóléti szolgáltatások és ellátások;

8a.  szociális szolgáltatások és ellátások, amelyek keretében települési támogatás állapítható meg;

A vagyonkezeléssel kapcsolatos jogokat és kötelezettségeket az előterjesztés 1. számú mellékletét képező bianco szerződés tartalmazza.

Az intézmények és a vagyonkezelésükben lévő ingatlanok felsorolása a 2. számú mellékletben szerepel.

A vagyonkezelésbe adott ingatlanok értékadatai a 3. számú mellékletben kerültek bemutatásra.

II.

Az AGORA Szombathelyi Kulturális Központ (a továbbiakban: AGORA) alapító okiratában szereplő Szombathely, Ady E. tér 5. szám alatti telephely a Magyar Állam tulajdonából a Kárpát-medencei Művészeti Népfőiskola Alapítvány tulajdonába került, és 2021. augusztus 15. napjától a Magyar Művészeti Innovációs Központi Nonprofit Kft. részére került ingyenes használatba adásra.

Előzőekre tekintettel Szombathely Megyei Jogú Város Közgyűlése a 82/2021. (VIII.2.) Kgy. számú határozatával a Szociális és Gyermekvédelmi Főigazgatóság és az Önkormányzat között, a Szombathely, Ady tér 5. szám alatti, 5941/7 hrsz-ú, kivett kultúrház megnevezésű ingatlanra vonatkozóan 2013. december 12. napján létrejött üzemeltetési szerződést 2021. augusztus 15. napjával megszüntette, továbbá a fenti ingatlan használatára vonatkozóan az Önkormányzat és az AGORA között létrejött használati megállapodás 2021. augusztus 15. napjával hatályát vesztette.

Fentiek alapján az AGORA kezdeményezte a megszűnt telephely törlését, az alapító okiratának módosítását.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 78/J.§ értelmében közművelődési intézmény létesítése, átszervezése, megszüntetése, valamint tevékenységének 2 hónapon túli szüneteltetése esetén a testületi döntés meghozatala előtt 30 nappal a miniszter és a 82.§ szerinti Közművelődési Kerekasztal véleményét be kell szerezni, és annak tartalmát a képviselőtestülettel ismertetni kell.

Tájékoztatom a Tisztelt Közgyűlést, hogy Szombathelyen Közművelődési Kerekasztal – melyet a Szombathelyen működő közművelődési intézmények hozhatnának létre - nem működik, az Emberi Erőforrások Minisztériuma pedig VI/3472-1/2021/KOZMUVFO iktatószámú levelében az AGORA alapító okiratának módosításával kapcsolatban nem emelt kifogást.

Az AGORA Módosító okirata az előterjesztés 4. számú, a módosítással egységes szerkezetbe foglalt Alapító okirat az előterjesztés 5. számú mellékletét képezi.

Az államháztartásról szóló 2011. évi CXCV. törvény 8/A. § (2) bekezdése alapján „Az alapító okiratot és annak módosítását az alapító szerv - az Országgyűlés vagy a Kormány által alapított költségvetési szerv alapító okiratát és annak módosítását az irányító szerv, a minisztérium, a Miniszterelnöki Kormányiroda és a kormányzati főhivatal alapító okiratát és annak módosítását a miniszterelnök - adja ki a kincstár által rendszeresített formanyomtatvány alkalmazásával. Az alapító okirat kiadására jogosult személy e tevékenységében nem helyettesíthető.”

III.

Az AGORA Szombathelyi Kulturális Központ (a továbbiakban: AGORA) gazdasági feladatait jelenleg a Szombathelyi Egészségügyi és Kulturális GESZ (a továbbiakban: GESZ) látja el, így a gazdasági feladatot ellátó munkatársak a GESZ állományába tartoznak. Az AGORA gazdasági társasággá történő átalakítására tekintettel a GESZ-nél 2022. január 1. napjától jelentkező feladatcsökkenés a foglalkoztatott közalkalmazottak közül 5 fő gazdasági ügyintézőt érint: 4 fő jegypénztárost és 1 fő kézbesítő ügyintézőt.

Az AGORA megszüntetésekor létrejövő gazdasági társaság a pénzügyi, gazdasági feladatainak ellátásáról önmaga gondoskodik. Az előzőekben jelzett munkakörökre a megalakuló gazdasági társaságnak továbbra is szüksége lesz.

A közalkalmazottak jogállásáról szóló 1993. évi XXXII. törvény (a továbbiakban. Kjt.) 25/A. § (1) bekezdése szerint „Ha a munkáltató személye azért változik meg, mert az alapító vagy a munkáltató döntése alapján a munkáltató egésze vagy egy része (szervezeti egysége, anyagi és nem anyagi erőforrásainak vagy feladat- és hatáskörének meghatározott csoportja) az Mt. hatálya alá tartozó munkáltató számára kerül átadásra, a munkáltató átadásra kerülő szervezete vagy tevékenysége keretében foglalkoztatott közalkalmazott közalkalmazotti jogviszonya az átadás időpontjában megszűnik.”

Az átadó és az átvevő munkáltató legkésőbb az átadást megelőzően harminc nappal korábban köteles írásban tájékoztatni a közalkalmazottat és a Közalkalmazotti Tanácsot az átadás időpontjáról, okáról és a közalkalmazottakat érintő jogi, gazdasági és szociális következményeiről.

A közalkalmazott a tájékoztatás kézhezvételétől számított tizenöt napon belül az átadó munkáltatónak írásban nyilatkozik, hogy az átvevő munkáltatónál történő további foglalkoztatásához hozzájárul-e. Ha a közalkalmazott az előírt határidőn belül nem nyilatkozik, úgy kell tekinteni, mintha nem járulna hozzá a további foglalkoztatásához.

Ha a közalkalmazott az átvevő munkáltatónál történő további foglalkoztatásához nem járul hozzá, az átadó munkáltató az átadás napjával köteles írásban értesíteni a közalkalmazottat közalkalmazotti jogviszonyának a Kjt. 25/A. § (1) bekezdésére tekintettel történő megszűnéséről. A közalkalmazottat ez esetben a Kjt. szerinti végkielégítés illeti meg.

Fentiekre tekintettel az Egészségügyi és Kulturális GESZ létszám-előirányzatát 2021. december 31. napjával 5 fővel, 122 főről 117 főre csökkenteni szükséges. Ezen belül a szakmai létszám változatlanul 81 fő marad, az intézmény üzemeltetési létszáma pedig 41 főről 36 főre módosul.

IV.

Szombathely Megyei Jogú Város Közgyűlése a 26/2021. (VI.24.) Kgy. számú határozatában egyetértett azzal, hogy a Szombathely, Markusovszky u. 8. szám alatti 18. számú gyermek fogorvosi körzetben a fogorvosi feladatokat Dr. Thurén Lili lássa el 2021. szeptember 1. napjától.

A praxisengedély intézése kapcsán Dr. Thurén Lili részére hiánypótlásra felszólító végzést küldött az Országos Kórházi Főigazgatóság, amelyben kérte a területi ellátási kötelezettséggel rendelkező körzet pontos meghatározását. A gyermek fogorvosok kérésére a hozzájuk tartozó körzetek átdolgozásra kerültek, amelyet a Közgyűlés szintén a 2021. szeptember 30-i ülésén tárgyal. Előzőekre figyelemmel Dr. Thurén Lili - a praxisengedélye tárgyában - szüneteltetési kérelmet nyújtott be az Országos Kórházi Főigazgatósághoz.

Tekintettel arra, hogy Dr. Thurén Lili praxisengedély hiányában nem tudta fogorvosi munkáját 2021. szeptember 1. napjával megkezdeni, javaslom, hogy a szóban forgó gyermek fogorvosi körzetet a praxisengedély kiadásáig a Szombathelyi Egészségügyi és Kulturális Intézmények Gazdasági Ellátó Szervezete működtesse.

V.

A Szombathely, Rumi út 74. szám alatti 3. számú felnőtt háziorvosi körzet háziorvosa Dr. Péter László János 2021. augusztus 30. napján kelt megkeresésében azzal a kérelemmel fordult hozzám, hogy a háziorvosi feladatok ellátása tárgyában – 2013. február 11. napján kelt - vele kötött megállapodás kerüljön megszüntetésre 2022. január 31. napjával.

Dr. Péter László János bejelentette, hogy a praxisjogát értékesíteni kívánja.

Fentiekre tekintettel a háromoldalú megállapodás közös megegyezéssel történő megszüntetését javaslom 2022. január 31. napjával.

VI.

Szombathely Megyei Jogú VárosKözgyűlése a 340/2017. (XII.14.) Kgy. számú határozatában határozta el, hogy az alapellátásban dolgozó vállalkozó fogorvosok rezsiköltségét (villamosenergia-, gázdíj, távhőszolgáltatás, víz- és csatornadíj, és hulladékszállítás) 2018. január 1. napjától átvállalja, és ennek fedezetét a Szombathelyi Egészségügyi és Kulturális Intézmények Gazdasági Ellátó Szervezete éves költségvetésében biztosítja. Előzőeknek megfelelően módosultak a fogorvosi megállapodások 2017. évben.

Az átvállalt rezsiköltség éves szinten: 3.109.000,- Ft összegű önkormányzati költségvetési forrást igényelt.

Időközben a közfinanszírozott fogorvosi szolgálatok rezsitámogatási díja a korábbi havi 130.000,- Ft összegről 380.000,- Ft összegre emelkedett, ami nem teszi indokolttá a továbbiakban a vállalkozó fogorvosok rezsiköltségének átvállalását.

Előzőekre tekintettel szükséges a fogorvosokkal kötött megállapodások 9. pontjának módosítása. A privatizált fogorvosi praxis megvétele esetén kötendő megállapodás tervezete az előterjesztés 6. számú mellékletét, az egészségügyi szolgálati jogviszony keretében ellátott fogorvosi praxis privatizációja esetén kötendő megállapodás tervezete az előterjesztés 7. számú mellékletét képezi.

VII.

Szombathely Megyei Jogú Város Közgyűlése az 519/2019. (XI.28.) Kgy. számú határozatában elhatározta, hogy a Szombathely, Markusovszky u. 8. szám alatti új Egészségügyi Alapellátó Központ kialakítására vonatkozó - pályázati kiírásában nem szereplő -, az egészségügyi alapellátási feladatok jogszabályi és funkcionális megfelelősége érdekében szükséges forrást 2020. évben biztosítja a Szombathelyi Egészségügyi és Kulturális Intézmények Gazdasági Ellátó Szervezete (a továbbiakban: GESZ) költségvetésében.

Továbbá a Közgyűlés felhatalmazta a GESZ igazgatóját, hogy az új Egészségügyi Központ projekthez kapcsolódó eszközbeszerzésekre vonatkozó közbeszerzési eljárást folytassa le.

A GESZ a háziorvosi és fogorvosi szolgálatok részére beszerzett önkormányzati tulajdonú berendezésekről elkészítette a kimutatást, amely az előterjesztés 8. számú mellékletét képezi.

A szóban forgó berendezési tárgyak továbbra is önkormányzati tulajdonban maradnának, azonban tekintettel arra, hogy a mellékletben szereplő berendezések a praxisok működéséhez szükségesek, javíttatásuk és karbantartásuk a háziorvos, fogorvos feladata, szükséges és indokolt azok ingyenes használatba adása a háziorvosok és fogorvosok részére.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja értelmében önkormányzati vagyonra vonatkozóan 3 éves időtartamot meghaladó ingyenes használatot a Közgyűlés jogosult engedélyezni.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2021. szeptember „ ”**

 **/: Dr. Nemény András :/**

**I.**

**HATÁROZATI JAVASLAT**

**…./2021.(IX.30.) Kgy. sz. határozat**

Szombathely Megyei Jogú Város Közgyűlése a nemzeti vagyonról szóló 2011. évi CXCVI. törvény 3. § (1) bekezdés 19. ba) pontjában, valamint a 11. § (1) bekezdésében foglaltakra tekintettel felhatalmazza a Polgármestert, hogy az előterjesztés 1. számú mellékletében szereplő vagyonkezelői szerződést a 2. számú mellékletben megjelölt ingatlanokra az érintett intézményekkel aláírja.

**Felelős:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

Önkormányzati fenntartású óvodák vezetői,

Imréné Erényi Katalin, a Szombathelyi Köznevelési GAMESZ igazgatója

Vigné Horváth Ilona, a Szombathelyi Egészségügyi és Kulturális GESZ igazgatója

Kiss Barna, a Savaria Szimfonikus Zenekar igazgatója

Sebestyén Bianka, a Szombathelyi Egyesített Bölcsődei Intézmény igazgatója,

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat igazgatója/

**Határidő:** 2021. október 30.

**II.**

**HATÁROZATI JAVASLAT**

**…./2021. (IX.30.) Kgy. számú határozat**

1. Szombathely Megyei Jogú Város Közgyűlése az AGORA Szombathelyi Kulturális Központ Módosító okiratát az előterjesztés 4. számú, a módosításokkal egységes szerkezetbe foglalt Alapító okiratát az előterjesztés 5. számú melléklete szerinti tartalommal jóváhagyja.

1. A Közgyűlés felhatalmazza a polgármestert és a jegyzőt az 1. pontban foglalt dokumentumok aláírására.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal /az 1. pont vonatkozásában/

 2021. október 15. /a 2. pont vonatkozásában/

**III.**

**Határozati javaslat**

**…./2021. (IX.30.) Kgy. számú határozat**

1. A Közgyűlés az Egészségügyi és Kulturális GESZ létszám-előirányzatát - az AGORA Szombathelyi Kulturális Központ gazdasági társasággá történő átalakításából adódó feladatcsökkenésre tekintettel - 2021. december 31. napjával 5 fővel, 122 főről 117 főre csökkenti. Ezen belül a szakmai létszám változatlanul 81 fő marad, az intézmény üzemeltetési létszám 41 főről 36 főre módosul.
2. A Közgyűlés felkéri a polgármestert és a jegyzőt, hogy a létszám-előirányzat módosításról a 2021. évi költségvetési rendelet utolsó módosításakor gondoskodjon.
3. A Közgyűlés felkéri az Egészségügyi és Kulturális GESZ igazgatóját, valamint a Szombathelyi Médiaközpont Nonprofit Kft. ügyvezetőjét, hogy a szükséges munkajogi intézkedéseket tegye meg.

**Felelős:** Dr.Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

 Vigné Horváth Ilona, az Egészségügyi és Kulturális GESZ igazgatója

 Horváth Zoltán, a Szombathelyi Médiaközpont Nonprofit Kft. ügyvezetője/

**Határidő:** 2021. december 31. /az 1. pont vonatkozásában/

2021. évi költségvetési rendelet utolsó módosítása /a 2. pont vonatkozásában/

2021. november 30. /a 3. pont vonatkozásában/

**IV.**

**HATÁROZATI JAVASLAT**

**…./2021. (IX.30.) Kgy. számú határozat**

1. A Közgyűlés egyetért azzal, hogy a Szombathely, Markusovszky u. 8. szám alatti 18. számú gyermek fogorvosi körzet fogászati ellátását a Szombathelyi Egészségügyi és Kulturális Intézmények Gazdasági Ellátó Szervezete működtesse 2021. szeptember 1. napjától Dr. Thurén Lili praxisengedélyének kiadásáig.

1. A Közgyűlés felkéri a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a szükséges intézkedések megtételére.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Vigné Horváth Ilona, a GESZ igazgatója /

**Határidő:** azonnal /az 1. és a 2. pont vonatkozásában/

**V.**

**HATÁROZATI JAVASLAT**

**…./2021. (IX.30.) Kgy. számú határozat**

1. A Közgyűlés egyetért azzal, hogy a Dr. Péter László János háziorvossal kötött háromoldalú megállapodás megszüntetésre kerüljön 2022. január 31. napjával.

1. A Közgyűlés felkéri a polgármestert és Szombathelyi Egészségügyi és Kulturális Intézmények Gazdasági Ellátó Szervezetének igazgatóját a megállapodás aláírására.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Vigné Horváth Ilona, a GESZ igazgatója /

**Határidő:** azonnal /az 1. pont vonatkozásában/

 2022. január 31. /a 2. pont vonatkozásában/

**VI.**

**HATÁROZATI JAVASLAT**

**…./2021. (IX.30.) Kgy. számú határozat**

1. Szombathely Megyei Jogú Város Közgyűlése – a vállalkozó fogorvosi finanszírozás változására tekintettel – egyetért azzal, hogy az alapellátásban dolgozó fogorvosok rezsiköltség önkormányzati támogatása 2021. december 31. napjával megszüntetésre kerüljön.

1. A Közgyűlés a fogorvosokkal kötendő megállapodások tervezetét az előterjesztés 6. és 7. számú melléklete szerinti tartalommal jóváhagyja.
2. Közgyűlés felkéri a polgármestert és Szombathelyi Egészségügyi és Kulturális Intézmények Gazdasági Ellátó Szervezetének igazgatóját a megállapodás aláírására.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Vigné Horváth Ilona, a GESZ igazgatója /

**Határidő:** azonnal /az 1. és 2. pont vonatkozásában/

 2022. január 31. /a 3. pont vonatkozásában/

**VII.**

**HATÁROZATI JAVASLAT**

**…./2021. (IX.30.) Kgy. számú határozat**

1. Szombathely Megyei Jogú Város Közgyűlése elhatározza, hogy Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján a Szombathely, Markusovszky u. 8. szám alatti új Egészségügyi Alapellátó Központban használt önkormányzati tulajdonú – az előterjesztés 8. számú melléklete szerinti - berendezési tárgyakat ingyenes használatba adja az épületben dolgozó háziorvosok és fogorvosok részére.
2. A Közgyűlés felhatalmazza a Szombathelyi Egészségügyi és Kulturális Intézmények Gazdasági Ellátó Szervezetének igazgatóját az ingyenes használatba adásról szóló megállapodás megkötésére.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Vigné Horváth Ilona, a GESZ igazgatója/

**Határidő:** azonnal /az 1. pont vonatkozásában/

 2022. január 31. /a 2. pont vonatkozásában/